ཁོ་མར་ནང་ལུང་བ་དང་གྱེས་ནས་ལོ་བཅུ་ཟིན་པའི་སྟོན་མཇུག་དེར།ཁོའི་ཕ་རྒན་སྙན་གྲགས་མི་འདོད་ནད་ཀྱིས་བཟུང་ནས་ཉལ་སར་ལྷུང་།ཨ་ཁུ་མཁྱེན་རབ་ཀྱིས་མར་ནང་སྤྲུལ་སྐུར་འདུས་བཅས་ཐམས་ཅད་མི་རྟག་པའོཟེར།ལོ་དེར་ཁོའི་ཕ་རྒན་སྙན་གྲགས་ཀྱང་ཆོས་ཉིད་དེའི་སྤྱི་འགྲོས་ཀྱི་དབང་དུ་གྱུར་ཅིང་།ཡར་སྔོན་གྱི་འཚོ་བའི་ནང་དུ་ཁོ་ལ་ནད་དེ་འདྲ་འབྱུང་བའི་རྟགས་དང་ལྟས་ཅི་ཡང་མ་བྱུང་།རྐྱེན་ངན་བར་ཆད་ཟེར་བ་དེ་ནི་གནམ་ནས་ལྷུང་བའི་སྐར་རྡོ་ཞིག་དང་མཚུངས་ཏེ།སུ་ལ་ཁེལ་ཚེ་གཟུར་དབང་མི་འདུག